ทองป่วนบาทระสํ่า
ทองคำป่วนค่าเงินบาท นำเข้าส่งออกสูงลิ่ว
29 ส.ค. 2554

ทองคำป่วนค่าเงินบาท นำเข้าส่งออกสูงลิ่ว
นายสำมิตร สกุลวิระ ผู้ช่วยกรรมการผู้จัดการ ธนาคารกสิกรไทย กล่าวว่า ราคาทองคำกลายเป็นตัวสร้างความปั่นป่วนต่อตลาดเงินอย่างมากในปีนี้ เพราะร้านทองมีการนำเข้าและส่งออกทองคำเป็นจำนวนมาก จึงทำให้ค่าเงินบาทผันผวนตามไปด้วย นี่จึงเป็นเหตุผลที่ธนาคารแห่งประเทศไทย (ธปท.) เรียกผู้ค้าทองคำเข้าหารือ
นายสำมิตร กล่าวด้วยว่า สาเหตุที่ทองคำมีผลต่อค่าเงินมาก เพราะการซื้อขายทองคำจะมีการสั่งจ่ายเป็นเงินเหรียญสหรัฐ หากมีคำสั่งซื้อทองคำและต้องส่งออกมาก รายได้ที่ได้กลับมาในรูปเงินบาทจำนวนมากจะส่งผลให้เงินบาทแข็งค่าขึ้นมาได้
ขณะนี้ธนาคารได้แนะนำลูกค้าผู้ส่งออกในหมวดอุตสาหกรรมอื่นๆ เช่น แปรรูปสินค้าเกษตรข้าว ยางพารา และปลาทูน่า ที่ส่งออกไปต่างประเทศให้ป้องกันความเสี่ยงจากค่าเงิน เพราะทองคำเป็นเรื่องที่เหนือการควบคุม คล้ายๆ กับเงินทุนที่ไหลเข้าสู่ตลาดหุ้น ทองคำกับตลาดหุ้นจึงเป็น 2 ตลาดที่ไม่สามารถคาดการณ์เหตุการณ์ข้างหน้าว่าจะเป็นเช่นไร
อย่างไรก็ดี ธนาคารได้จัดเตรียมวงเงินไว้รองรับร้านค้าทองคำที่เป็นผู้ส่งออก หากต้องการใช้เงินในจำนวนที่มากขึ้น แม้ว่าในช่วง 23 วันนี้ที่ผ่านมา ผู้ค้าทองไม่ได้ใช้วงเงินกับธนาคาร เพราะมีการขายตั๋วให้ลูกค้า ทำให้มีเงินสดถืออยู่ในมือจำนวนมากโดยไม่ต้องพึ่งธนาคารก็ตาม
“กลุ่มลูกค้าทองเขารู้ตัวตลอดเวลาเรื่องค่าเงิน ปิดความเสี่ยงตลอด ผู้ประกอบการส่งออกกลุ่มนี้เก่ง แต่กลายเป็นว่าธนาคารต้องให้ความรู้กับผู้ประกอบการในอุตสาหกรรมอื่นที่ส่งออกว่า ควรป้องกันความเสี่ยงค่าเงิน เพราะปีนี้มีปัจจัยทองทำให้ค่าเงินผันผวน แม้สิ้นปีธนาคารจะมองว่าเงินบาทจะแข็งค่า 29 บาทต่อเหรียญสหรัฐ แต่ระหว่างทางค่าเงินบาทจะขึ้นๆ ลงๆ มากจากปัจจัยทองคำ” นายสำมิตร กล่าว 
ศูนย์วิจัยกสิกรไทย รายงานว่า ตัวเลขการส่งออกเฉพาะทองคำในเดือน ก.ค. มีมูลค่า 995 ล้านเหรียญสหรัฐ เพิ่มขึ้น 115% จากเดือน มิ.ย. ที่ส่งออก 462 ล้านเหรียญสหรัฐ ซึ่งหากหักทองคำออกไป มูลค่าการส่งออกในเดือน ก.ค. จะเหลือเพียง 20,526 ล้านเหรียญสหรัฐ ฉะนั้นการส่งออกเดือน ก.ค. ที่ทำสถิติการส่งออกสูงสุดเป็นประวัติการณ์ได้ก็เพราะทองคำ 
ธนาคารกรุงเทพ รายงานว่า ในงวดเดือน มิ.ย.ที่ผ่านมา ไทยมีการนำเข้าทองคำสูงถึง 1,012.3 ล้านเหรียญสหรัฐ ขยายตัวถึง 699.7% เมื่อเทียบกับปีก่อน โดยในช่วง 6 เดือนที่ผ่านมา ไทยมีการนำเข้าทองคำมากถึง 5,559.7 ล้านเหรียญสหรัฐ ขยายตัวถึง 42% เมื่อเทียบกับปีก่อน และมีอัตราการนำเข้าที่สูงกว่าค่าเฉลี่ยในช่วงเดียวกันของปี 2544-2553 ถึง 1,208.1 ล้านเหรียญสหรัฐ 
ขณะที่เมื่อเทียบเคียงเป็นรายไตรมาส พบว่าในไตรมาส 2 ของปี ไทยมีการนำเข้าทองคำถึง 2,228.8 ล้านเหรียญสหรัฐ ส่วนเดือน พ.ค. มีการนำเข้าทองคำ 1,062.3 ล้านเหรียญสหรัฐ